Document ID: 32010R0823
Publication Date: 2010-09-17

Title and Content:
KOMISIJAS REGULA (ES) Nr. 823/2010
(2010. gada 17. septembris),
ar ko attiecībā uz statistiku par pieaugušo piedalīšanos mūžizglītībā īsteno Eiropas Parlamenta un Padomes Regulu (EK) Nr. 452/2008 par izglītības un mūžizglītības statistikas izveidi un pilnveidi
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 23. aprīļa Regulu (EK) Nr. 452/2008 par izglītības un mūžizglītības statistikas izveidi un pilnveidi (1) un jo īpaši tās 6. panta 1. punktu,
tā kā:
(1)
Ar Regulu (EK) Nr. 452/2008 tiek nodibināts vienots satvars sistemātiskai Savienības statistikas izveidei izglītības un mūžizglītības jomā.
(2)
Saskaņā ar Regulas (EK) Nr. 452/2008 6. panta 1. punktu Komisijai jāpieņem atsevišķi īstenošanas pasākumi, lai nodrošinātu augstas kvalitātes datu nosūtīšanu.
(3)
Jāpieņem pasākumi, lai īstenotu atsevišķus statistikas pasākumus un sagatavotu statistiku par pieaugušo piedalīšanos mūžizglītībā, uz ko attiecas Regulas (EK) Nr. 452/2008 2. sfēra.
(4)
Sagatavojot un izplatot Eiropas statistiku izglītības un mūžizglītības jomā, valsts un Eiropas statistikas iestādēm jāņem vērā to principu kopums, kuri izklāstīti Eiropas Statistikas prakses kodeksā, ko Komisija atbalstīja 2005. gada 25. maija ieteikumā par valstu un Kopienas statistikas iestāžu neatkarību, integritāti un atbildību (2).
(5)
Šajā regulā paredzētie pasākumi ir saskaņā ar Eiropas Statistikas sistēmas komitejas atzinumu,
IR PIEŅĒMUSI ŠO REGULU.
1. pants
Datu vākšana pirmajam apsekojumam par pieaugušo piedalīšanos un nepiedalīšanos mūžizglītībā (pieaugušo izglītības apsekojumam) notiek no 2011. gada 1. jūlija līdz 2012. gada 30. jūnijam. Pārskata periods, par kuru vāc datus par piedalīšanos mūžizglītības pasākumos, ir 12 mēneši pirms datu vākšanas perioda.
Datus vāc ik pēc pieciem gadiem.
2. pants
Apsekojuma populācijas vecuma spektrs ir 25-64 gadi. Pēc izvēles iekļauj vecuma grupu 18-24 gadi un 65-69 gadi.
3. pants
Mainīgie lielumi attiecībā uz apsekojuma jautājumiem, kas norādīti Regulas (EK) Nr. 452/2008 2. sfērā, un to dalījumi ir izklāstīti šīs regulas I pielikumā.
4. pants
Datu avoti un izlases lielums attiecībā uz 2. sfēru ir norādīts Regulas (EK) Nr. 452/2008 pielikumā. Šīs regulas II pielikumā ir norādītas izlases veidošanas un precizitātes prasības, kas vajadzīgas, lai izpildītu šīs prasības.
5. pants
Dalībvalstis nosūta Komisijai (Eurostat) kvalitātes ziņojumu par apsekojumu par pieaugušo piedalīšanos un nepiedalīšanos mūžizglītībā saskaņā ar kvalitātes kritērijiem, kuri minēti Regulas (EK) Nr. 452/2008 4. panta 1. punkta d) apakšpunktā, un turpmākām prasībām, kuras norādītas šīs regulas III pielikumā.
6. pants
Lai panāktu apsekojuma rezultātu augstu savstarpējas saskaņotības līmeni valstīs, Komisija (Eurostat) ciešā sadarbībā ar dalībvalstīm ierosina metodiskus un praktiskus ieteikumus, kā arī pamatnostādnes attiecībā uz apsekojuma īstenošanu “Pieaugušo izglītības apsekojuma rokasgrāmatas” veidā, iekļaujot standarta anketu.
7. pants
Dalībvalstis sešu mēnešu laikā pēc valsts datu vākšanas perioda beigām nosūta Komisijai (Eurostat) koriģētas mikrodatu datnes.
Triju mēnešu laikā pēc mikrodatu datņu iesniegšanas dalībvalstis Komisijai (Eurostat) nosūta kvalitātes ziņojumu.
8. pants
Šajā regulā norādītās prasības ir obligātās prasības. Dalībvalstis var noteikt papildu prasības valsts līmenī, ja tiek ievērotas šajā regulā noteiktās kvalitātes prasības.
9. pants
Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 17. septembrī

Classification:
Level 1 Categories: 100142
100150
100153
100146
Level 2 Categories: 100217
100169
100190
100223
100232
Level 3 Categories: 668
2467
2166
1074
4488
4256
All Categories: 1074
206
4258
5905
6030
6345
668